HU Az Európai Unió Hivatalos Lapja L 344/92

A BIZOTTSÁG (EU) 2016/2296 VÉGREHAJTÁSI HATÁROZATA

(2016. december 16.)

az egységes európai égbolt teljesítmény-felülvizsgálati szerveként kijelölt független szakértői csoport létrehozásáról

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az egységes európai égbolt létrehozására vonatkozó keret megállapításáról szóló, 2004. március 10-i 549/2004/EK európai parlamenti és tanácsi rendeletre (1) („keretrendelet”) és különösen annak 11. cikke (2) bekezdésére,

mivel:

(1) Az egységes európai égbolt teljesítmény-felülvizsgálati szervének munkája pozitívan járul hozzá az Európai Légiforgalmi Szolgáltatási (ATM) Hálózat továbbfejlesztéséhez, különösen azáltal, hogy ellátja a Bizottságot az uniós és helyi szintű léginavigációs szolgáltatások, valamint a hálózati funkciók ellátására vonatkozó pártatlan, tényeken alapuló ajánlásokkal. A teljesítmény-felülvizsgálati szerv által nyújtott segítség nélkülözhetetlen az egységes európai égbolt kiteljesítéséhez – amelynek fő motorja a 390/2013/EU bizottsági végrehajtási rendelet (2) szerint létrehozott teljesítményrendszer, beleértve az eddigi alkalmazása során szerzett tapasztalatok fényében szükséges további fejlesztéseket, és az azzal szorosan összefüggő, a 391/2013/EU bizottsági végrehajtási rendelet (3) szerint létrehozott díjszámítási rendszer –, valamint általánosságban a Bizottság légi közlekedési stratégiájához (4) szükséges célok eléréséhez.

(2) A jelenlegi teljesítmény-felülvizsgálati szerv megbízatása a 672/2014/EU bizottsági végrehajtási határozat (5) alapján 2016. december 31-én lejár. A Bizottságnak új teljesítmény-felülvizsgálati szervet kell kijelölnie, amely e nap után továbbra is támogatná a Bizottságot és a nemzeti felügyeleti hatóságokat. Indokolt, hogy a megbízatás 2017. január 1-jétől2024. december 31-ig tartson, hogy kellően hosszú időszakot öleljen fel, ezáltal folyamatosságot és stabilitást biztosítson, és ezzel olyan meghatározott időszakot képezzen, amely összhangban van a referencia-időszakokkal, amint azt a 390/2013/EU végrehajtási rendelet 3. cikkének (1) bekezdése előírja.

(3) Tekintve, hogy ez az időszak a második és harmadik referencia-időszakot foglalja magában, a teljesítmény-felülvizsgálati szerv tagsága bármilyen meghosszabbításának úgy kell történnie, hogy biztosítsa a zökkenőmentes átmenetet és a rendelkezésre álló tapasztalat és tudás folyamatosságát.

(4) A teljesítmény-felülvizsgálati szerv pártatlanságának erősítése érdekében létre kell hozni egy független szakértőkből álló csoportot a teljesítményrendszer megvalósításának elősegítésére, és ezt a szakértői csoportot kell kijelölni teljesítmény-felülvizsgálati szervként.

(5) Az 549/2004/EK rendelet 11. cikkének (2) bekezdése határozza meg általánosságban a teljesítmény-felülvizsgálati szerv szerepét a teljesítményrendszer vonatkozásában. A 390/2013/EU végrehajtási rendelet 3. cikke ezenfelül további részleteket határoz meg – a teljesség igénye nélkül – a feladatokra és a tevékenységekre vonatkozóan. Az 598/2014/EU európai parlamenti és tanácsi rendelet (6) 6. cikkének (1) bekezdése szintén felruházza a szervet bizonyos feladatokkal. Az egyértelműség és teljesség érdekében, az előzőekben felsorolt rendelkezésekkel összhangban fel kell sorolni a teljesítmény-felülvizsgálati szerv összes feladatát. A teljesítmény-felülvizsgálati szervnek segítenie kell a Bizottság munkáját tanácsadással, szakértelemmel és egyéb szolgáltatásokkal. E célból egyeztetnie kell a nemzeti felügyeleti hatóságokkal. A nemzeti felügyeleti hatóságoknak is segítséget kell nyújtania, amennyiben azok ezt kérik.

(6) A hatékony és eredményes működés érdekében a teljesítmény-felülvizsgálati szerv munkáját a Bizottság által biztosított titkárság támogatja.

(7) A teljesítmény-felülvizsgálati szerv tagjainak magasan képzett specialistáknak kell lenniük, akik megfelelő szakértelemmel rendelkeznek a kulcsfontosságú teljesítményterületeken. Az elnökétől eltérően a tagok kiválasztásának pályázati felhívás és kiválasztási eljárás alapján kell történnie az objektivitás, egyenlő esélyek és átláthatóság elveinek tiszteletben tartásával, valamint gondoskodva a lehetséges vagy valós összeférhetetlenségek felfedéséről; a tagokat személyes minőségükben kell kinevezni. Különleges feladataira és felelősségeire való tekintettel az elnököt a Bizottság nevezi ki belső igazgatási intézkedéseivel összhangban és a fent említett elvek tiszteletben tartásával, valamint gondoskodva a lehetséges vagy valós összeférhetetlenségek felfedéséről.

(8) Figyelembe véve a képzettségüket és szakértelmüket, valamint a pártatlanságra és az összeférhetetlenségek hiányára vonatkozó követelményeket, azt a tényt, hogy személyes minőségükben kerülnek kinevezésre, valamint munkájuk fontosságát, indokolt, hogy a tagok – az elnök kivételével – a költségtérítésen felül javadalmazásban részesüljenek, amelynek arányban kell lennie a rájuk bízott feladattal. Az elnököt a Bizottság belső igazgatási intézkedéseivel összhangban kell javadalmazásban és költségtérítésben részesíteni.

(9) Ezért indokolt, hogy a teljesítmény-felülvizsgálati szerv tevékenységét, valamint az adminisztratív és technikai támogatásuk költségeit az uniós költségvetés fedezze.

(10) A teljesítmény-felülvizsgálati szerv munkájához hozzáférés szükséges a 390/2013/EU végrehajtási rendeletben említett és az Eurocontrolnál rendelkezésre álló, teljesítményre vonatkozó adatokhoz. Ezért a Bizottságnak megfelelő eljárásokat kell kialakítania az Eurocontrollal az ezen adatokhoz való hozzáférés biztosítására, beleértve azok gyűjtését, validálását, előzetes elemzését és továbbítását is. Ezen eljárásoknak – az (EU) 2015/2394 tanácsi határozattal (7) összhangban – figyelembe kell venniük a teljesítményértékelés páneurópai dimenzióját.

(11) A teljesítmény-felülvizsgálati szerv megfelelő működésének biztosításához megfelelő szabályokat kell meghatározni annak eljárási szabályzatára és a Bizottság felé történő jelentéstételére vonatkozóan. Az információk közlésére vonatkozó szabályokat is meg kell állapítani.

(12) A személyes adatok feldolgozását a 45/2001/EK európai parlamenti és tanácsi rendeletnek (8) megfelelően kell végezni.

(13) E határozat érvényét veszti, amikor a teljesítmény-felülvizsgálati szerv határozatban előírt megbízatási időszaka lejár.

(14) Az e határozatban előírt intézkedések összhangban vannak az 549/2004/EK rendelet 5. cikkének (1) bekezdése alapján létrehozott, az egységes égbolttal foglalkozó bizottság véleményével,

ELFOGADTA EZT A HATÁROZATOT:

1. cikk

A teljesítmény-felülvizsgálati szerv kijelölése

(1) Az egységes európai égbolt keretében a léginavigációs szolgálatok és a hálózati funkciók teljesítményével foglalkozó független szakértői csoport ezennel létrejön a 2017. január 1-jétől2024. december 31-ig terjedő időszakra.

(2) Az (1) bekezdésben említett szakértői csoport a 2017. január 1-jétől2024. december 31-ig terjedő időszakban az egységes európai égbolt teljesítmény-felülvizsgálati szerve.

2. cikk

Feladatok

A teljesítmény-felülvizsgálati szerv feladatai:

a) a Bizottság segítése a teljesítményrendszer végrehajtásában, különösen a 390/2013/EU végrehajtási rendelet 3. cikkének (3) bekezdésében, illetve (6) bekezdésének a) pontjában felsorolt tevékenységek tekintetében;

b) eseti tájékoztatás a teljesítmény-vonatkozású ügyekről a Bizottság kérésére, a 390/2013/EU végrehajtási rendelet 3. cikkének (4) bekezdése szerint;

c) a Bizottság segítése – annak kérésére – a 390/2013/EU végrehajtási rendelet 21. és 22. cikkében említett teljesítmény-vonatkozású adatokhoz való hozzáférés módozatainak meghatározásában;

d) a nemzeti felügyeleti hatóságok segítése – azok kérésére – a teljesítményrendszer végrehajtásában a teljesítménnyel összefüggő kérdésekről való független véleménynyilvánítással, valamint a célmeghatározás indikatívérték-tartományának meghatározásával, a 390/2013/EU végrehajtási rendelet 3. cikke (6) bekezdésének b) és c) pontja szerint;

e) az illetékes hatóságok segítése – azok kérésére – a felelősségi körükbe tartozó repülőtereken fennálló zajhelyzet értékelésében, az 598/2014/EU rendelet 6. cikkének (1) bekezdése szerint.

3. cikk

Tanácsadói szerep

(1) A Bizottság konzultálhat a teljesítmény-felülvizsgálati szervvel bármilyen, a léginavigációs szolgálatok teljesítményével és az egységes európai égbolt hálózati funkcióival kapcsolatos ügyben.

(2) A teljesítmény-felülvizsgálati szerv – saját kezdeményezésére – ajánlásokat adhat a Bizottságnak a teljesítményrendszer javítására, a 390/2013/EU végrehajtási rendelet 3. cikkének (5) bekezdése szerint.

4. cikk

A csoport összetétele, a tagok és az elnök kinevezése

(1) A teljesítmény-felülvizsgálati szerv kilenc tagból áll, beleértve a szerv elnökét is.

(2) A tagok – az elnök kivételével – pályázati felhívás alapján történő kiválasztás után személyes minőségükben kinevezett személyek.

(3) A szándékolt kinevezésekről a tagállamokkal folytatott egyeztetést követően a tagokat – az elnök kivételével – a Bizottság Mobilitáspolitikai és Közlekedési Főigazgatóságának főigazgatója nevezi ki a Bizottság nevében azon megfelelő kompetenciával rendelkező szakemberek közül, akik jelentkeztek a pályázati felhívásra. A kiválasztási és megfelelőségi kritériumoknak tartalmazniuk kell a mellékletben meghatározott követelményeket.

(4) A Bizottság Mobilitáspolitikai és Közlekedési Főigazgatóságának főigazgatója – a Bizottság igazgatási intézkedéseivel összhangban és a tagállamokkal folytatott egyeztetést követően – a Bizottság nevében egy megfelelő kompetenciával rendelkező szakembert nevez ki a teljesítmény-felülvizsgálati szerv elnökévé. Az elnök a teljesítmény-felülvizsgálati szerv képviselőjeként jár el és az üléseken ellátja az elnöki teendőket.

(5) Az elnök és a többi tag hivatali ideje két év, ami kétszer megújítható. A tagok legfeljebb kétharmadának újítható meg a hivatali ideje egyidejűleg.

(6) Az a tag, aki nem tud érdemben hozzájárulni a teljesítmény-felülvizsgálati szerv tanácskozásaihoz, aki lemond vagy nem felel meg az 5. és 6. cikkben meghatározott feltételeknek, megfelelő esetben a 2., 3. és 4. cikk szerint helyettesíthető az adott tag hivatali idejének hátralevő részére.

(7) A Bizottság Mobilitáspolitikai és Közlekedési Főigazgatóságának főigazgatója a Bizottság nevében tartaléklistát hozhat létre olyan megfelelő jelöltekből, akik közül helyettesítő tagok nevezhetők ki az elnöktől eltérő tagok pótlására. A tartaléklistára való felvételük előtt ki kell kérnie a jelentkezők hozzájárulását.

(8) A teljesítmény-felülvizsgálati szerv tagjaivá kinevezett személyek neveit közzé kell tenni az Európai Unió Hivatalos Lapjában.

(9) A személyes adatok összegyűjtése, feldolgozása és közzététele a 45/2001/EK rendelettel összhangban történik.

5. cikk

A tagság alapelvei

(1) Az e határozat szerinti feladataik ellátása során a teljesítmény-felülvizsgálati szerv és annak tagjai pártatlanok, és tevékenységüket minden külső befolyástól függetlenül, a köz érdekében végzik. A tagok aláírnak egy erre vonatkozó nyilatkozatot, amelyben vállalják, hogy a teljesítmény-felülvizsgálati szervben munkájukat e szerint végzik.

(2) A tagok feladataikat nem ruházhatják át más személyre.

(3) A taggá való kinevezésre jelentkező személyeknek – amint azt a 4. cikk (2) bekezdésében említett pályázati felhívás előírja – egy érdekeltségi nyilatkozat benyújtásával fel kell fedniük minden olyan körülményt, amely összeférhetetlenséghez vezethet. Az elnökké kinevezendő személynek ugyancsak fel kell fednie minden ilyen körülményt a kinevezése előtt kellő időben. Ebben a nyilatkozatban a szóban forgó személyeknek fel kell fedniük legalább az összes olyan releváns szakmai és pénzügyi érdekeltséget, illetve bármely olyan helyzetet, amely veszélyeztetheti, vagy észszerűen feltételezhető, hogy veszélyezteti azon képességüket, hogy a teljesítmény-felülvizsgálati szerv tagjaként pártatlanul és a köz érdekében járjanak el.

(4) Az esetleges összeférhetetlenségek értékelése céljából több tényezőt kell figyelembe venni, többek között a személy érdekének természetét, típusát és fontosságát, valamint azt, hogy ez észszerű feltételezések szerint milyen mértékben befolyásolhatja az adott személy tanácsait, illetve a teljesítmény-felülvizsgálati szerv döntéshozatali eljárását általában. Egy érdeket akkor kell jelentéktelennek vagy minimálisnak tekinteni, ha valószínűleg nem veszélyeztetheti, illetve nem feltételezhető észszerűen, hogy veszélyezteti az adott személy azon képességét, hogy a Bizottságnak történő tanácsadás során pártatlanul és a köz érdekében járjon el.

(5) A Bizottság egy erre a célra szolgáló weboldalon nyilvánosan hozzáférhetővé teszi a kinevezett tagok érdekeltségi nyilatkozatát. Műszaki intézkedésekkel jelezni kell a keresőprogramok felé, hogy az érdekeltségi nyilatkozatok nem jelenhetnek meg a találatok között.

(6) A tagokat szakmai titoktartási kötelezettség terheli, és vonatkoznak rájuk a Bizottságnak az (EU, Euratom) 2015/443 bizottsági határozatban (9) és az (EU, Euratom) 2015/444 bizottsági határozatban (10) lefektetett, az EU-minősített adatok védelmét szolgáló biztonsági szabályai.

(7) A tagok minden hivatali ciklus elején írásos titoktartási nyilatkozatot írnak alá.

6. cikk

Munkamódszer

(1) A Bizottság Mobilitáspolitikai és Közlekedési Főigazgatósága főigazgatójának a Bizottság nevében történő – különösen a teljesítmény-felülvizsgálati szerv finanszírozását illető – előzetes jóváhagyása mellett a teljesítmény-felülvizsgálati szerv elfogadja a következő dokumentumokat:

a) éves munkaprogramját és éves jelentését;

b) saját eljárási szabályzatát;

c) a nemzeti felügyeleti hatóságokkal való együttműködésének módozatait;

d) a léginavigációs szolgáltatókkal, a repülőtér-üzembentartókkal, a repülőtéri koordinátorokkal, valamint a légi fuvarozókkal kötött, a 390/2013/EU végrehajtási rendelet 3. cikkének (8) bekezdésében említett munkamegállapodásokat;

e) egy adatkezelési tervet.

(2) A teljesítmény-felülvizsgálati szerv egyszerű többséggel dönt a jelentéseiről, ajánlásairól és az (1) bekezdésben említett dokumentumokról.

(3) A munkája szempontjából releváns kérdések megvizsgálásához a teljesítmény-felülvizsgálati szerv a Bizottság nevében tagjaiból alcsoportokat hozhat létre a teljesítmény-felülvizsgálati szerv által meghatározott hatáskörökkel és a Bizottság Mobilitáspolitikai és Közlekedési Főigazgatóságának főigazgatójának egyetértésével. Megbízatásuk teljesítését követően az alcsoportokat fel kell oszlatni.

(4) A teljesítmény-felülvizsgálati szerv és annak alcsoportjai a Bizottság helyiségeiben üléseznek. Rendkívüli esetekben azonban az üléseket máshol is meg lehet tartani.

(5) A teljesítmény-felülvizsgálati szerv, illetve annak alcsoportjai ülésén a teljesítmény-felülvizsgálati szerv tagjainak részvétele kötelező. Távolmaradás esetén az indokokat közölni kell az elnökkel és a titkársággal.

(6) A teljesítmény-felülvizsgálati szerv a titkárság segítségével gondoskodik arról, hogy az általa alkalmazott módszer a legfrissebb tudományos normákat tükrözze.

7. cikk

Igazgatási és technikai támogatás

(1) A Bizottság biztosítja a teljesítmény-felülvizsgálati szerv hatékony és eredményes működéséhez szükséges adminisztratív és technikai támogatást, beleértve a teljesítmény-felülvizsgálati szerv és alcsoportjai titkárságát. A titkárság hívja össze és támogatja a teljesítmény-felülvizsgálati szerv plenáris üléseit, és hívja össze az alcsoportok üléseit.

Az adminisztratív és technikai támogatást költséghatékony módon kell nyújtani, biztosítva a teljesítmény-felülvizsgálati szerv funkcionális és technikai függetlenségét feladatai végzése során.

(2) Ahol az Eurocontrolt azonosították megfelelő adatszolgáltatóként, a Bizottság megfelelő eljárásokat hoz létre az Eurocontrollal ezen adatok gyűjtésére, validálására, előzetes elemzésére és továbbítására, valamint a teljesítmény-felülvizsgálati szerv számára az Eurocontrolnál meglévő, a 390/2013/EU végrehajtási rendelet 21. cikkében említett teljesítmény-vonatkozású adatokhoz való hozzáférés biztosítására.

8. cikk

Jelentéstétel és átláthatóság

(1) A 2. cikk szerinti feladatainak végzése során a teljesítmény-felülvizsgálati szerv jelentéseket és ajánlásokat ad ki a Bizottság számára.

(2) A teljesítmény-felülvizsgálati szerv jelentésének kiadása előtt lehetőséget biztosít a nemzeti felügyeleti hatóságoknak a teljesítménytervek értékeléséhez és nyomon követéséhez kapcsolódó tényszerű adatok ellenőrzésére.

(3) A Bizottság egy erre a célra szolgáló weboldalon nyilvánosságra hozza a teljesítmény-felülvizsgálati szerv minden jelentését és ajánlását.

(4) Ezt a nyilvánosságra hozatalt el kell hagyni, ha a jelentés vagy ajánlás, illetve annak egy részének közzététele aláásná a közérdek vagy magánérdek védelmét az 1049/2001/EK európai parlamenti és tanácsi rendelet (11) 4. cikkében foglaltak szerint.

(5) A teljesítmény-felülvizsgálati szerv éves jelentést fogad el a munkájáról, többek között az Európai Repülésbiztonsági Ügynökséggel való együttműködéséről, a léginavigációs szolgáltatókkal, a repülőtér-üzembentartókkal, a repülőtéri koordinátorokkal, valamint a légi fuvarozókkal kötött, a 390/2013/EU végrehajtási rendelet 3. cikkének (7) illetve (8) bekezdésében említett munkamegállapodásokról, valamint az Eurocontrollal a 7. cikk (2) bekezdésében említett teljesítmény-vonatkozású adatokhoz való hozzáférésre vonatkozó megállapodásról.

(6) A Bizottság figyelemmel kíséri a teljesítmény-felülvizsgálati szerv működését, és rendszeresen tájékoztatja a tagállamokat a munka előrehaladásáról.

9. cikk

Juttatások, költségek és javadalmazás

(1) A teljesítmény-felülvizsgálati szerv tagjai – az elnök kivételével – legfeljebb napi 600 EUR összegű különleges juttatásra jogosultak minden egyes teljes munkanapra érvényes napi egységköltség formájában. A teljes juttatás kiszámításakor azt a legközelebbi fél munkanapnak megfelelő összegre kell felkerekíteni. A kifizetést euróban kell teljesíteni.

(2) Az elnök kivételével a tagok utazási és ellátási költségeit a Bizottság a C(2007)5858 bizottsági határozatnak (12) megfelelően téríti meg. Az említett költségeket az éves forrásfelosztási eljárás keretében megállapított, rendelkezésre álló előirányzatok erejéig kell megtéríteni.

(3) A teljesítmény-felülvizsgálati szerv elnökét a Bizottság belső igazgatási intézkedéseivel összhangban javadalmazásban, valamint utazási és ellátási költségei tekintetében költségtérítésben részesíti.

10. cikk

Finanszírozás

A 2. cikkben említett feladatok végzéséhez szükséges tevékenységek költségeit, beleértve a teljesítmény-felülvizsgálati szerv tagjainak a 9. cikkben említett juttatásai és költségtérítései kapcsán felmerülő költségeket, valamint a 7. cikkben említett adminisztratív és technikai támogatás költségeit az Unió költségvetéséből kell fedezni. A 9. cikk (1) és (2) bekezdése szerinti juttatások és költségtérítések kapcsán felmerülő költségeket a 966/2012/EU, Euratom európai parlamenti és tanácsi rendelet (13) 204. cikkének és az 1268/2012/EU bizottsági felhatalmazáson alapuló rendelet (14) 287. cikkének megfelelően kell fedezni.

11. cikk

Hatályon kívül helyezés

A 672/2014/EU végrehajtási határozat hatályát veszti.

12. cikk

Hatálybalépés és alkalmazás

Ez a határozat az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2017. január 1-jétől2024. december 31-ig kell alkalmazni.

Kelt Brüsszelben, 2016. december 16-án. a Bizottság részéről az elnök Jean-Claude JUNCKER

(1) HL L 96., 2004.3.31., 1. o.

(2) A Bizottság 390/2013/EU végrehajtási rendelete (2013. május 3.) a léginavigációs szolgálatok és a hálózati funkciók teljesítményrendszerének létrehozásáról (HL L 128., 2013.5.9., 1. o.).

(3) A Bizottság 391/2013/EU végrehajtási rendelete (2013. május 3.) a léginavigációs szolgálatok közös díjszámítási rendszerének létrehozásáról (HL L 128., 2013.5.9., 31. o.).

(4) A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: Európai légi közlekedési stratégia, COM(2015) 598 final.

(5) A Bizottság 672/2014/EU végrehajtási határozata (2014. szeptember 24.) az egységes európai égbolt teljesítmény-felülvizsgálati szerve kijelölésének meghosszabbításáról (HL L 281., 2014.9.25., 5. o.).

(6) Az Európai Parlament és a Tanács 598/2014/EU rendelete (2014. április 16.) az Unió repülőterein a zajvédelemmel összefüggő üzemeltetési korlátozások bevezetésére vonatkozó szabályok és eljárások megállapításáról a kiegyensúlyozott megközelítés jegyében, valamint a 2002/30/EK irányelv hatályon kívül helyezéséről (HL L 173., 2014.6.12., 65. o.).

(7) A Tanács 2015. december 8-i (EU) 2015/2394 határozata az Eurocontrol állandó bizottságában az Eurocontrol szerepeivel és feladataival, valamint a központosított szolgáltatásokkal kapcsolatban elfogadásra kerülő határozatok tekintetében az Európai Unió nevében a tagállamok által képviselendő álláspontról (HL L 332., 2015.12.18., 136. o.).

(8) Az Európai Parlament és a Tanács 2000. december 18-i 45/2001/EK rendelete a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).

(9) A Bizottság 2015. március 13-i (EU, Euratom) 2015/443 határozata a Bizottságon belüli biztonságról (HL L 72., 2015.3.17., 41. o.).

(10) A Bizottság 2015. március 13-i (EU, Euratom) 2015/444 határozata az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).

(11) Az Európai Parlament és a Tanács 1049/2001/EK rendelete (2001. május 30.) az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.)

(12) A Bizottság 2007. december 5-i C(2007)5858 határozata „Rules on the reimbursement of expenses incurred by people from outside the Commission invited to attend meetings in an expert capacity” (Bizottságon kívüli, szakértőként meghívott személyek költségtérítésére vonatkozó bizottsági szabályok).

(13) Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

(14) A Bizottság 1268/2012/EU felhatalmazáson alapuló rendelete (2012. október 29.) az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet alkalmazási szabályairól (HL L 362., 2012.12.31., 1. o.).